CELEX: 32020D0674
Language: sk
Date: 2020-05-15 00:00:00
Title: Vykonávacie rozhodnutie Komisie (EÚ) 2020/674 z 15. mája 2020 o navrhovanej európskej iniciatíve občanov s názvom „Zavedenie nepodmieneného základného príjmu v celej EÚ“ [oznámené pod číslom C(2020) 3190] (Iba anglické znenie je autentické)

20.5.2020   
               
               
                  SK
               
               
                  Úradný vestník Európskej únie
               
               
                  L 158/3
               
            
         VYKONÁVACIE ROZHODNUTIE KOMISIE (EÚ) 2020/674
         z 15. mája 2020
         o navrhovanej európskej iniciatíve občanov s názvom „Zavedenie nepodmieneného základného príjmu v celej EÚ“
         
            
               [oznámené pod číslom C(2020) 3190]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6,
         keďže:
         
                     (1)
                  
                  
                     Cieľom navrhovanej európskej iniciatívy občanov s názvom „Zavedenie nepodmieneného základného príjmu v celej EÚ“ zmenenej skupinou organizátorov na základe listu Komisie z 19. februára 2020 (2) je „dosiahnuť zavedenie nepodmieneného základného príjmu v celej EÚ, ktorý ako súčasť hospodárskej politiky zaistí každému človeku materiálne zabezpečenie a možnosť zapájať sa do spoločnosti. Tento cieľ by sa mal dosiahnuť v rámci právomocí, ktoré boli zverené EÚ prostredníctvom zmlúv.“ Organizátori žiadajú Komisiu, aby predložila návrh na nepodmienený základný príjem v celej Únii, ktorým by sa znížili regionálne rozdiely a posilnila sa hospodárska, sociálna a územná súdržnosť Únie, a tvrdia, že „týmto by sa uskutočnil cieľ spoločného vyhlásenia Európskej rady, Európskeho parlamentu a Európskej komisie z roku 2017, v ktorom sa uvádza, že „EÚ a jej členské štáty budú v záujme boja proti nerovnosti takisto podporovať efektívne, udržateľné a spravodlivé systémy sociálnej ochrany s cieľom zaručiť základný príjem““.
                  
               
                     (2)
                  
                  
                     Príloha týkajúca sa predmetu, cieľov a kontextu navrhovanej európskej iniciatívy občanov obsahuje štyri kritériá, ktorými by sa vymedzil navrhovaný „nepodmienený základný príjem“: mal by byť „všeobecný“, „individuálny“, „nepodmienený“ a „dostatočné vysoký“.
                  
               
                     (3)
                  
                  
                     Zmluva o Európskej únii posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.
                  
               
                     (4)
                  
                  
                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.
                  
               
                     (5)
                  
                  
                     Skupina organizátorov sa odvoláva na viacero ustanovení zmlúv, ktoré možno považovať za relevantné, vrátane článku 5 Zmluvy o fungovaní Európskej únie, v ktorom sa uvádza, že členské štáty koordinujú svoje hospodárske politiky v rámci Únie a že na tento účel prijíma Rada opatrenia, najmä základné usmernenia pre tieto politiky. Toto ustanovenie zveruje Únii právomoc na koordináciu hospodárskej a sociálnej oblasti, ale nepredstavuje právny základ, ktorý by Komisii umožnil prijať návrh na právny akt Únie.
                  
               
                     (6)
                  
                  
                     Na základe článku 121 ods. 2 zmluvy však možno prijať právny akt Únie na účely vykonávania zmlúv o „nepodmienenom základom príjme v celej EÚ“ pre všetkých občanov, ako to žiada navrhovaná iniciatíva. Toto ustanovenie umožňuje Rade na odporúčanie Komisie prijať návrh hlavných smerov hospodárskych politík členských štátov a Únie a podať o tom správu Európskej rade. Na základe záverov Európskej rady môže Rada prijať odporúčanie, v ktorom sa stanovujú tieto hlavné smery.
                  
               
                     (7)
                  
                  
                     Z uvedených dôvodov preto žiadna zo súčastí navrhovanej iniciatívy nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 6 ods. 3 písm. c) nariadenia (EÚ) 2019/788.
                  
               
                     (8)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788 a určila kontaktné osoby v súlade s článkom 5 ods. 3 tohto nariadenia.
                  
               
                     (9)
                  
                  
                     Iniciatíva nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (10)
                  
                  
                     Navrhovaná iniciatíva s názvom „Zavedenie nepodmieneného základného príjmu v celej EÚ“ by sa preto mala zaregistrovať,
                  
               PRIJALA TOTO ROZHODNUTIE:
         
            Článok 1
            Navrhovaná iniciatíva s názvom „Zavedenie nepodmieneného základného príjmu v celej EÚ“ sa týmto registruje.
         
         
            Článok 2
            Toto rozhodnutie je určené skupine organizátorov európskej iniciatívy občanov s názvom „Zavedenie nepodmieneného základného príjmu v celej EÚ“, ktorú zastupujú pán Klaus SAMBOR a pán Ronald BLASCHKE konajúci zároveň ako kontaktné osoby.
         
         
            V Bruseli 15. mája 2020
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.
         
            (2)  C(2020) 909 final.